เตือนคนไทย โดยเฉพาะนักท่องเที่ยวในพื้นที่คันโต และโตไก ระวังภัยจากพายุไต้ฝุ่นฮากิบิส ช่วง 12-13 ตุลาคมนี้
สถานเอกอัครราชทูต ณ กรุงโตเกียว เตือนคนไทย โดยเฉพาะนักท่องเที่ยวในพื้นที่คันโต และโตไก ระวังภัยจากพายุไต้ฝุ่นฮากิบิส ช่วง 12-13 ตุลาคมนี้สถานเอกอัครราชทูต ณ กรุงโตเกียว ประกาศเตือนคนไทย โดยเฉพาะนักท่องเที่ยวในพื้นที่คันโต (โตเกียว ฯลฯ) โตไก (ชิซึโอกะ ฯลฯ) และบริเวณใกล้เคียง ติดตามสถานการณ์ ระวังภัยจากฝนตกหนักและลมกระโชกแรง หลีกเลี่ยงการออกจากเคหะสถานในช่วงเวลาที่กรมอุตุนิยมวิทยาญี่ปุ่น ประกาศเตือนภัยว่า ไต้ฝุ่นหมายเลข 19 (Hagibis) ซึ่งคาดการณ์ว่าจะมีความเร็วสูงสุดถึง 216 กิโลเมตรต่อชั่วโมงจะถึงฝั่งคันโต หรือทางตะวันออกของญี่ปุ่น ตั้งแต่วันที่ 12 ตุลาคม 2562 และกระทบพื้นที่คันโตและโตไก ระหว่างวันที่ 12-13 ตุลาคม 2562 ทำให้เกิดฝนตกหนักและลมกระโชกแรงมาก โดยขอให้ผู้ที่อยู่ในพื้นที่ดังกล่าว ตรวจสอบความแข็งแรงของประตูหน้าต่าง เตรียมอาหาร น้ำ และของจำเป็นในสถานการณ์ฉุกเฉิน ระวังสิ่งของด้านนอกบ้าน หรือระเบียง ที่อาจปลิวจากลมกระโชกแรงและสร้างความเสียหายได้ รวมทั้งเตรียมความพร้อมหากมีประกาศอพยพของทางการญี่ปุ่นแม้ในเบื้องต้น ยังไม่มีการประกาศให้อพยพ หรือระงับบริการของสายการบินและรถไฟ แต่มีการคาดการณ์ว่า ไต้ฝุ่นหมายเลข 19 นี้ จะส่งผลกระทบทั้งทางรถไฟ เครื่องบิน และเส้นทางเดินรถ จึงขอให้ติดตามประกาศเพิ่มเติมของทางการญี่ปุ่น กรมอุตุนิยมวิทยาญี่ปุ่น สายการบิน และบริษัทรถไฟในช่วงวันที่ 11 และ 12 ตุลาคม 2562 และตรวจสอบตารางการบินและรถไฟอย่างใกล้ชิด หากต้องการสอบถามข้อมูล หรือความช่วยเหลือ สามารถติดตามได้ที่สถานเอกอัครราชทูต ณ กรุงโตเกียว หมายเลขโทรศัพท์ + 81 (0) 90 4435 7812